Virallinen lehti nro C 386 , 11/12/1998 s. 0057



KIRJALLINEN KYSYMYS E-0934/98 esittäjä(t): Elena Marinucci (PSE) komissiolle (26. maaliskuuta 1998) Aihe: Life-ohjelma Komissio antoi joulukuussa 1997 noin kolme kuukautta myöhässä neuvostolle kertomuksen, josta oli määrätty Life-asetuksen N:o 1404/96(1) 7 artiklassa. Kertomuksen piti toimia budjettivallan käyttäjän kanssa käytävien keskustelujen lähtökohtana viitesummia uudelleen käsiteltäessä niiden tarkistamiseksi ja siis niiden nostamiseksi ottaen huomioon saadut hakemukset. Asiasta ei ole nähtävästi keskusteltu ajoissa ja jopa komissio on ehdottanut viitesummien vähentämistä alunperin suunnitellusta tasosta. Voiko komissio selvittää 1. talousarvion toteuttamisen prosentuaalisen tason kolmella LIFE-alalla sekä maksusitoumusmäärärahojen että maksumäärärahojen osalta 2. niiden hankkeiden lukumäärän prosentuaalisen kasvun, jotka jäsenvaltioilta on saatu varainhoitovuodelle 1998? Jos talousarvion toteuttamistaso olisi tyydyttävä ja LIFE-ohjelmaan liittyvien hankkeiden lukumäärä olisi noussut erityisesti maissa, jotka ovat kehittäneet huomattavasti tiedottamista ja mainitun välineen tulosten levittämistä, niin miten komissio perustelee asianosaisille, että vaikka ne ovat esittäneet toteuttamiskelpoisia hankkeita, niitä ei voida varojen puutteessa rahoittaa. Eikö komissio katso, että siihen kohdistuva arvostelu sen tehottomuudesta ympäristöasioissa on oikeutettua, sillä se ei ole pystynyt takaamaan tarkoituksenmukaista tukea, jonka LIFEn kaltaiset menestyneet rahoitusvälineet ansaitsevat? Minkä vuoksi luottamus tähän välineeseen on kadonnut? Komission jäsenen Ritt Bjerregaardinkomission puolesta antama vastaus (25. toukokuuta 1998) Ympäristöalan rahoitusvälineen (LIFE) perustamisesta annetun asetuksen (ETY) 1973/92 muuttamisesta annetun asetuksen (EY) 1404/96(2) 7 artiklassa säädetty kertomus annettiin todellakin myöhässä, mutta sen tärkeimmät päätelmät ilmoitettiin suullisesti neuvostolle hyvissä ajoin. Päätelmänä oli, että LIFE-ohjelmassa on mahdollista käyttää jopa nykyisen 450 miljoonan ecun viitemärän ylittävä määrä varoja. Julkisen talouden nykyinen tila Euroopassa on kuitenkin sellainen, että komissio katsoi tarpeelliseksi tehdä alustavan talousarvioluonnoksen, jonka mukaan kokonaismäärärahoja ei juurikaan lisättäisi edellisestä vuodesta. LIFEn osalta tämä poliittinen valinta merkitsee, että koko ajanjaksolle suunniteltua viitemäärää ei saavuteta. Budjettivallan käyttäjän hyväksymässä vuoden 1998 talousarviossa vahvistettiin pääpiirteissään komission ehdottama poliittinen valinta. Asetuksen mukaista viitemäärää ei itse asiassa tarkistettu, koska se on vain suuntaa-antava luku. Vuoden 1997 talousarviossa LIFE-ohjelman luonto-osuuden toteutumisaste oli maksusitoumusmäärärahojen osalta 100 prosenttia ja maksumäärärahojen osalta 86 prosenttia. LIFEn ympäristö-osuuden maksusitoumusmäärärahat ja maksumäärärahat toteutettiin 100-prosenttisesti, ja LIFEn kolmansia maita koskevan osuuden toteutumisaste oli 96 prosenttia maksusitoumusmäärärahoista ja 79 prosenttia maksumäärärahoista. Prosentuaalisesti LIFEn luontohankkeita koskevien ehdotusten määrä kasvoi 10 prosentilla vuodesta 1997 vuoteen 1998.Ympäristöhankkeiden osalta kasvu oli 23 prosenttia ja kolmansia maita koskevien hankkeiden osalta 50 prosenttia. LIFEn yleistavoite on edistää yhteisön ympäristöpolitiikan ja -lainsäädännön kehittämistä ja täytäntöönpanoa. On tietysti valitettavaa, että ohjelman varat eivät riitä kaikkien toteutuskelpoisten hankkeiden rahoittamiseen. Vieläkin valitettavampaa tämä on, kun otetaan huomioon ehdotusten laadun paraneminen, mikä johtuu osittain komission yhdessä jäsenvaltioiden kanssa toteuttamista tiedotuskampanjoista. Komission mielestä LIFE on tärkeä ja onnistunut rahoitusväline. Sitä koskevan asetuksen 14 artiklassa säädetyn tarkistuksen valmistelu edellyttää kuitenkin sen tulosten ulkopuolista arviointia, jota toteutetaan parhaillaan. Ulkopuoliset arvioijat antavat kertomuksensa tämän vuoden kesäkuussa. Edellä esitettyjen seikkojen vuoksi komissio voi vain korostaa, että sillä on täysi luottamus LIFE-rahoitusvälineen toimintaan välttämättömänä osana ympäristöpolitiikan täytäntöönpanoa nykyisissä tukikelpoisissa maissa sekä jäsenyyttä hakeneissa valtioissa. (1) EYVL L 181, 20.7.1996, s. 1. (2) EYVL L 181, 20.7.1996.